આજની શિક્ષિત યુવા પેઢી રોજગાર માટે ખાનગી કંપનીઓ કે પછી સરકારી વિભાગોમાં નોકરી મેળવવા દોટ લગાવી રહી છે ત્યારે છત્તીસગઢના મહાસમુંદ જિલ્લાના નાનકડા ગામ સિર્રીની વલ્લરી ચંદ્રાકરે પરંપરાઓ તોડી નવી મિસાલ કાયમ કરી છે. બીઇ અને એમટેક કર્યા બાદ રાયપુરની કૉલેજમાં આસિસ્ટન્ટ પ્રોફેસર તરીકે નોકરી કરી, પણ મન ન લાગ્યું એટલે રાજીનામું આપી દીધું. આજે વલ્લરીએ નવતર ખેતી કરીને ઉદાહરણ પૂરું પાડ્યું છે. વલ્લરી કહે છે, અન્નદાતા બનવામાં જે સુખ અને શાંતિ છે તે બીજા કોઈ વ્યવસાય કે નોકરીમાં નથી. વલ્લરીનું માનવું છે કે, કોઈ પણ નોકરી ખેતીથી શ્રેષ્ઠ ન હોઈ શકે. વલ્લરી પોતે ટ્રેક્ટર ચલાવી ખેતરે જાય છે. હાલમાં તેના ખેતરમાં મરચાં, કારેલાં, દૂધી, ટામેટાં જેવી શાકભાજીનો પાક લહેરાઈ રહ્યો છે. વલ્લરીના ખેતરમાં પાકતી શાકભાજીની માગ ઓરિસ્સા, ભોપાલ, ઇંદોર, નાગપુર, રાયપુરથી લઈને છેક દિલ્હી સુધી પહોંચી છે. વલ્લરીના દાદા સરકારી સેવામાં હતા, આથી પરિવારમાં ત્રણ પેઢીથી કોઈએ જાતે ખેતી કરી ન હતી. બધું જ કામ માણસોના ભરોસે ચાલતું હતું, પરંતુ આજે વલ્લરીની ખેતી જોઈને લોકો તેને અભિનંદન આપી રહ્યાં છે. આજે વલ્લરી સિર્રી ગામની ૨૬ એકર અને તુસદા ગામની ૧૨ એકર જમીનમાં શાકભાજીની ખેતી કરી રહી છે. વરસે દહાડે બધો ખર્ચાે કાઢતાં તે વીસેક લાખની કમાણી કરી લે છે. એટલું જ નહીં તે પોતાના ખેતરમાં ૫૦ લોકોને રોજગાર પણ આપી રહી છે.